CELEX: 32021D1210
Language: hu
Date: 2021-07-22 00:00:00
Title: A Tanács (EU) 2021/1210 határozata (2021. július 22.) az Afrikai Uniót célzó általános támogatási program formájában megvalósuló, az Európai Békekeret részét képező, 2021. évi támogatási intézkedésről

2021.7.23.   
               
               
                  HU
               
               
                  Az Európai Unió Hivatalos Lapja
               
               
                  L 263/7
               
            
         A TANÁCS (EU) 2021/1210 HATÁROZATA
         (2021. július 22.)
         az Afrikai Uniót célzó általános támogatási program formájában megvalósuló, az Európai Békekeret részét képező, 2021. évi támogatási intézkedésről
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 28. cikke (1) bekezdésére és 41. cikke (2) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A (KKBP) 2021/509 határozat (1) értelmében létrejött az Európai Békekeret a béke megőrzésére, a konfliktusok kialakulásának megelőzésére és a nemzetközi biztonság erősítésére irányuló, a közös kül- és biztonságpolitika keretébe tartozó uniós fellépések tagállamok általi finanszírozása céljából a Szerződés 21. cikke (2) bekezdésének c) pontjával összhangban. A (KKBP) 2021/509 határozat 1. cikke (2) bekezdése b) pontjának ii. alpontjával összhangban az Európai Békekeret finanszírozást biztosíthat olyan támogatási intézkedésekhez, amelyek célja valamely regionális vagy nemzetközi szervezet által vezetett béketámogató műveletek katonai vonatkozásainak támogatása.
                  
               
                     (2)
                  
                  
                     Az Európai Békekeret szerinti támogatási intézkedések formája lehet egy konkrét intézkedés vagy egy adott földrajzi vagy tematikus irányultságú általános támogatási program.
                  
               
                     (3)
                  
                  
                     A Tanács elismeri, hogy továbbra is stratégiai jelentőséggel bír az Afrika–EU közös stratégia keretében megvalósuló Afrika–EU béke- és biztonsági partnerség, különösen az Afrikai Békekerettel (African PEACE Facility, APF) létrehozott együttműködési keret, valamint az Afrikai Unió (AU) által az afrikai kontinens békéjének és biztonságának megőrzésében betöltött vezető szerep, amint azt az Afrikai Unió Béke- és Biztonsági Tanácsának létrehozásáról szóló jegyzőkönyv 16. cikke meghatározza. A Tanács változatlanul elkötelezett amellett, hogy hozzájáruljon az AU e területtel kapcsolatos kapacitásainak építéséhez, támogatást biztosítva az afrikai vezetésű béketámogató műveletekhez és megerősítve az Afrikai Béke- és Biztonsági Szervezetet annak teljeskörű működőképessé válása érdekében az Afrikai Unió és az Európai Unió közötti, a békéről, a biztonságról és a kormányzásról szóló, 2018. május 23-i egyetértési megállapodással összhangban, továbbá hogy fenntartsa a kialakított együttműködési mechanizmusokat, különösen a partnerségen, a konzultáción és a fokozott stratégiai koordináción alapuló integrált megközelítést.
                  
               
                     (4)
                  
                  
                     Az Afrikai Békekeret alapján biztosított uniós támogatásról az Európai Békekeret alapján nyújtott uniós támogatásra való zökkenőmentes átállást egy, az AU-t célzó általános támogatási program formájában megvalósuló, a 2021. év második felét lefedő támogatási intézkedés (a továbbiakban: a támogatási intézkedés) elfogadása révén kell biztosítani. A támogatási intézkedést várhatóan az AU részére a 2022 és 2024 közötti időszakra vonatkozóan nyújtott további támogatás fogja követni. Egy általános program lehetővé teszi, hogy folytatódhasson az olyan afrikai vezetésű béketámogató műveletek számára biztosított megbízható és kiszámítható finanszírozás, amelyekre az AU Béke- és Biztonsági Tanácsa adott megbízást vagy amelyeket az AU Béke- és Biztonsági Tanácsa engedélyezett, miközben az ahhoz szükséges rugalmasságot is biztosítja, hogy hatékonyan és eredményesen lehessen reagálni az afrikai kontinensen fennálló konfliktushelyzetek alakulására. Az e támogatási intézkedés szerinti fellépéseket a (KKBP) 2021/509 határozatban meghatározott elvek és követelmények figyelembevételével és az Európai Békekeret keretében finanszírozott bevételek és kiadások végrehajtásáról szóló szabályokkal összhangban kell végrehajtani.
                  
               
                     (5)
                  
                  
                     Az AU az Unió külügyi és biztonságpolitikai főképviselőjéhez (a továbbiakban: a főképviselő) címzett 2021. júniusi levelében felkérte az Uniót, hogy 2021. július 1-től kezdve biztosítsa az olyan afrikai vezetésű béketámogató műveletek folyamatos támogatását, amelyekre az AU Béke- és Biztonsági Tanácsa adott megbízást vagy amelyeket az AU Béke- és Biztonsági Tanácsa engedélyezett.
                  
               
                     (6)
                  
                  
                     A Tanács megerősíti aziránti eltökéltségét, hogy – az Egyesült Nemzetek Szervezetének Alapokmányával, az Emberi Jogok Egyetemes Nyilatkozatával és a nemzetközi joggal, különösen az emberi jogok nemzetközi jogával és a nemzetközi humanitárius joggal összhangban – megvédje, előmozdítsa és érvényre juttassa az emberi jogokat, az alapvető szabadságokat és a demokratikus elveket, valamint megszilárdítsa a jogállamiságot és a jó kormányzást,
                  
               ELFOGADTA EZT A HATÁROZATOT:
         
            1. cikk
            Létrehozás, célkitűzések és hatály
            
               (1)   Létrejön az Afrikai Uniót célzó általános támogatási program formájában megvalósuló, az Európai Békekeretből finanszírozandó támogatási intézkedés (a továbbiakban: a támogatási intézkedés). A támogatási intézkedés a Politikai és Biztonsági Bizottság (PBB) által 2021. december 31. előtt jóváhagyott fellépéseket finanszíroz.
            
            
               (2)   A támogatási intézkedés célkitűzései az Afrikán belüli erőszakos konfliktusok előfordulásának, időtartamának és intenzitásának csökkentése, valamint az Afrikai Unió (AU) által az afrikai kontinens békéje és biztonsága szempontjából betöltött szerep megerősítése.
            
            
               (3)   A (2) bekezdésben meghatározott célkitűzések elérése érdekében a támogatási intézkedés finanszírozást biztosít olyan afrikai vezetésű béketámogató műveletek katonai vonatkozásaihoz, amelyekre az AU Béke- és Biztonsági Tanácsa adott megbízást vagy amelyeket az AU Béke- és Biztonsági Tanácsa engedélyezett.
            
         
         
            2. cikk
            A támogatási intézkedés szerinti fellépésekhez biztosított támogatás jóváhagyása
            
               (1)   A támogatási intézkedés szerinti fellépésekhez biztosított támogatást az AU Bizottságának mint a támogatási intézkedés kedvezményezettjének (a továbbiakban: a kedvezményezett) – a (KKBP) 2021/509 határozat 59. cikkének (7) bekezdésével összhangban – előzetesen kérelmeznie kell.
            
            
               (2)   Az (1) bekezdésben említettek szerinti kérést követően a főképviselő a (KKBP) 2021/509 határozat alapján kinevezett, a támogatási intézkedésekért felelős ügyvezetővel (a továbbiakban: a támogatási intézkedésekért felelős ügyvezető) a pénzügyi végrehajtást érintő kérdésekről folytatott konzultációt követően vizsgálat és jóváhagyás céljából ajánlást terjeszt a PBB elé, amelyben felvázolja a javasolt támogatást – ideértve annak költségvetését –, a javasolt támogatás végrehajtására az e határozat 5. cikkének (2) bekezdésében felsoroltak közül kiválasztott szervezetet vagy szervezeteket, a konfliktusérzékenységgel és a kockázatelemzésekkel kapcsolatos megfontolásokat, valamint szükség szerint az e határozat 6. cikkében említett nyomonkövetési és ellenőrzési intézkedéseket.
            
         
         
            3. cikk
            Pénzügyi rendelkezések
            
               (1)   A támogatási intézkedéssel járó kiadások fedezésére szánt pénzügyi referenciaösszeg 130 000 000 EUR. A (KKBP) 2021/509 határozat 29. cikkének (5) bekezdésével összhangban a műveletekért felelős ügyvezető e határozat elfogadását követően felhívás útján hozzájárulásokat kérhet legfeljebb 104 000 000 EUR összegben, amennyiben a támogatási intézkedésekre rendelkezésre álló források nem elegendők a 2021. évi kifizetések finanszírozására. Az ügyvezető által felhívás útján kért forrásokat csak a kiadásoknak a (KKBP) 2021/509 határozattal létrehozott bizottság által jóváhagyott, az e támogatási intézkedésnek megfelelő 2021-es költségvetés-módosításban szereplő keretek közötti finanszírozására lehet felhasználni.
            
            
               (2)   Valamennyi kiadást az Európai Békekeret keretében finanszírozott bevételek és kiadások végrehajtásáról szóló szabályokkal összhangban kell kezelni.
            
            
               (3)   A támogatási intézkedés keretében végrehajtásra jóváhagyott fellépésekkel kapcsolatos kiadások 2021. július 1-jétől 60 hónapon át számolhatók el.
            
         
         
            4. cikk
            A kedvezményezettel kötött megállapodások
            
               (1)   A főképviselő megköti a szükséges megállapodásokat a kedvezményezettel, hogy biztosítsa a kedvezményezett Tanács által megállapított követelményeknek és feltételeknek való megfelelését, ideértve a nemzetközi jognak, különösen az emberi jogok nemzetközi jogának és a nemzetközi humanitárius jognak való megfelelést, amely megfelelés feltétele a támogatási intézkedés szerinti támogatás nyújtásának.
            
            
               (2)   Az (1) bekezdésben említett megállapodásoknak olyan rendelkezéseket is tartalmazniuk kell, amelyek kötelezik a kedvezményezettet a következők biztosítására:
               
                           a)
                        
                        
                           a támogatási intézkedés keretében biztosított eszközök megfelelő és hatékony felhasználása azokra a célokra, amelyekre rendelkezésre bocsátották őket;
                        
                     
                           b)
                        
                        
                           a támogatási intézkedés keretében biztosított eszközök kielégítő karbantartása a teljes életciklusuk alatti felhasználhatóságuk és operatív rendelkezésre állásuk biztosítása érdekében;
                        
                     
                           c)
                        
                        
                           annak szavatolása, hogy a támogatási intézkedés keretében biztosított eszközök az életciklusuk végén vagy a támogatási intézkedés lejáratakor vagy megszüntetésekor ne vesszenek el, illetve a Békekeret (KKBP) 2021/509 határozat értelmében létrehozott bizottságának beleegyezése nélkül ne ruházzák át azokat az említett megállapodásokban meghatározottaktól eltérő személyekre vagy szervezetekre.
                        
                     
            
               (3)   Az (1) bekezdésben említett megállapodásoknak rendelkezéseket kell tartalmazniuk a támogatási intézkedés keretében nyújtott támogatás abban az esetben történő felfüggesztésére és megszüntetésére vonatkozóan, ha a kedvezményezettről megállapítást nyer, hogy megsértette a (2) bekezdésben meghatározott kötelezettségeket.
            
            
               (4)   A támogatási intézkedésekért felelős ügyvezető finanszírozási megállapodást köt a kedvezményezettel a támogatási intézkedésre vonatkozóan. A támogatási intézkedésekért felelős ügyvezető tájékoztatja a (KKBP) 2021/509 határozattal létrehozott bizottságot a megkötendő megállapodásról.
            
         
         
            5. cikk
            Végrehajtás
            
               (1)   A főképviselő felel e határozatnak a (KKBP) 2021/509 határozattal és az Európai Békekeret keretében finanszírozott bevételek és kiadások végrehajtásáról szóló szabályokkal, valamint az Európai Békekeret szerinti támogatási intézkedések tekintetében a szükséges intézkedések és ellenőrzések értékelésére és azonosítására vonatkozó integrált módszertani kerettel összhangban történő végrehajtása biztosításáért.
            
            
               (2)   A támogatási intézkedés szerinti, a 2. cikkben említett fellépéseket teljes egészében vagy részben a következő szervezetek bármelyike végrehajthatja, többek között pályázati felhívás nélkül is odaítélhető, vissza nem térítendő támogatások útján:
               
                           a)
                        
                        
                           az AU Bizottsága;
                        
                     
                           b)
                        
                        
                           az Arab Maghreb Unió;
                        
                     
                           c)
                        
                        
                           a Száhel-szaharai Államok Közössége;
                        
                     
                           d)
                        
                        
                           a Kelet- és Dél-afrikai Közös Piac;
                        
                     
                           e)
                        
                        
                           a Kelet-afrikai Közösség;
                        
                     
                           f)
                        
                        
                           a Kelet-afrikai Készenléti Erő;
                        
                     
                           g)
                        
                        
                           a Közép-afrikai Államok Gazdasági Közössége;
                        
                     
                           h)
                        
                        
                           a Nyugat-afrikai Államok Gazdasági Közössége;
                        
                     
                           i)
                        
                        
                           a Kormányközi Fejlesztési Hatóság;
                        
                     
                           j)
                        
                        
                           az Észak-afrikai Regionális Képesség nevű mechanizmus;
                        
                     
                           k)
                        
                        
                           a Dél-afrikai Fejlesztési Közösség;
                        
                     
                           l)
                        
                        
                           a Száhel-övezet G5-országai;
                        
                     
                           m)
                        
                        
                           a Csád-medence Bizottság;
                        
                     
                           n)
                        
                        
                           az Egyesült Nemzetek Szervezete (ENSZ) Emberi Jogi Főbiztosának Hivatala;
                        
                     
                           o)
                        
                        
                           az ENSZ Titkársága;
                        
                     
                           p)
                        
                        
                           az ENSZ Projekttámogatási Hivatala;
                        
                     
                           q)
                        
                        
                           az ENSZ szomáliai támogató irodája;
                        
                     
                           r)
                        
                        
                           a tagállamok minisztériumai, kormányzati egységei, vagy más közjogi szervei és ügynökségei, vagy – a mellékletben meghatározottak szerint – a magánjog alapján működő, közfeladatot ellátó szervei, amennyiben ez utóbbiak megfelelő pénzügyi garanciákkal rendelkeznek.
                        
                     
            
               (3)   A támogatási intézkedésekért felelős ügyvezetőnek egy adott fellépéshez nyújtott támogatás PBB általi jóváhagyása előtt meg kell erősítenie, hogy az adott szervezet rendelkezik-e a szóban forgó fellépésnek vagy annak egy részének a végrehajtásához szükséges kapacitással.
            
         
         
            6. cikk
            Nyomon követés, értékelés és ellenőrzés
            
               (1)   A támogatási intézkedés szerinti fellépések nyomon követésére, értékelésére és ellenőrzésére vonatkozó intézkedéseket az Európai Békekeret szerinti támogatási intézkedések tekintetében a szükséges intézkedések és ellenőrzések értékelésére és azonosítására vonatkozó integrált módszertani kerettel összhangban kell megállapítani.
            
            
               (2)   Az (1) bekezdésben említett intézkedések célja különösen annak biztosítása, hogy a kedvezményezett és a támogatási intézkedés keretében nyújtott támogatásból közvetlenül részesülő bármely más szervezet megfeleljen az emberi jogok nemzetközi jogának és a nemzetközi humanitárius jognak, valamint hogy a kedvezményezett megfeleljen a 4. cikkben említett megállapodásokban meghatározott minden egyéb kötelezettségvállalásnak és kötelezettségnek.
            
            
               (3)   A támogatási intézkedés szerinti fellépéshez biztosított jóváhagyott támogatástól függően az (1) bekezdésben említett intézkedések magukban foglalhatják a kedvezményezettel közösen jóváhagyott feltételek és referenciaértékek teljesítése tekintetében elért eredmények nyomon követését, az emberi jogok nemzetközi jogának és a nemzetközi humanitárius jognak a területére vonatkozó megfelelőségi kereteknek, valamint a kellő gondosság elvére vonatkozó követelményeknek a kialakítását és nyomon követését, az eszközök leszállítása után végzett ellenőrzést az eszközök megfelelő felhasználásának és az illetéktelen kezekbe jutásnak az elkerülése érdekében, valamint kivonulási és exitstratégiák azonosítását.
            
         
         
            7. cikk
            Felfüggesztés és megszüntetés
            
               (1)   A (KKBP) 2021/509 határozat 64. cikkével összhangban a PBB dönthet úgy, hogy a következő esetekben egy tagállam vagy a főképviselő kérésére felfüggeszti vagy megszünteti a támogatási intézkedés szerinti fellépések támogatását, vagy hogy felfüggeszti a teljes támogatási intézkedést:
               
                           a)
                        
                        
                           ha a kedvezményezett megsérti a nemzetközi jog – különösen az emberi jogok nemzetközi joga és a nemzetközi humanitárius jog – szerinti kötelezettségeit, vagy nem teljesíti a 4. cikkben említett megállapodásokban tett kötelezettségvállalásokat;
                        
                     
                           b)
                        
                        
                           ha egy végrehajtó szereplővel kötött szerződést felfüggesztettek vagy megszüntettek a szerződés szerinti kötelezettségeinek megsértését követően;
                        
                     
                           c)
                        
                        
                           ha az érintett földrajzi területen fennálló helyzet már nem teszi lehetővé a fellépés elégséges garanciák melletti végrehajtását;
                        
                     
                           d)
                        
                        
                           ha a fellépés végrehajtása már nem szolgálja annak célkitűzéseit vagy már nem áll az Unió érdekében.
                        
                     Sürgős és kivételes esetekben a főképviselő – a PBB határozatának meghozataláig – részben vagy teljes egészében ideiglenesen felfüggesztheti a támogatási intézkedés végrehajtását.
            
            
               (2)   A PBB ajánlhatja a Tanácsnak a támogatási intézkedés megszüntetését.
            
         
         
            8. cikk
            Az uniós fellépés összhangja
            A (KKBP) 2021/509 határozat 8. cikkével összhangban biztosítani kell a támogatási intézkedés szerinti fellépések összhangját a közös kül- és biztonságpolitika területén végrehajtott egyéb fellépésekkel és az Unió külső tevékenységének egyéb területeire vonatkozó eszközök szerinti fellépésekkel, illetve az egyéb uniós szakpolitikákkal, ideértve a külső konfliktusok és válságok integrált megközelítését.
         
         
            9. cikk
            Hatálybalépés
            Ez a határozat az elfogadásának napján lép hatályba.
            Ezt a határozatot 2021. július 1-jétől kell alkalmazni.
         
         
            Kelt Brüsszelben, 2021. július 22-én.
            
               
                  a Tanács részéről
               
               
                  az elnök
               
               G. DOVŽAN
            
         
         
            (1)  A Tanács (KKBP) 2021/509 határozata (2021. március 22.) az Európai Békekeret létrehozásáról, valamint a (KKBP) 2015/528 határozat hatályon kívül helyezéséről (HL L 102., 2021.3.24., 14. o.).
      
      
         
            MELLÉKLET
            A tagállamok azon minisztériumainak, kormányzati egységeinek, és más közjogi szerveinek és ügynökségeinek, valamint – megfelelő pénzügyi garanciákkal ellátott – magánjog alapján működő, közfeladatot ellátó szerveinek a jegyzéke, amelyek a támogatási intézkedés szerinti fellépéseket teljes egészében vagy részben végrehajthatják: (1)
            
            
                        —
                     
                     
                        Deutsche Gesellschaft für Internationale Zusammenarbeit
                     
                  
                        —
                     
                     
                        Expertise France.
                     
                  
               (1)  E lista csak az e határozattal létrehozott támogatási intézkedésre vonatkozik és nem zárja ki más szervezeteknek a jövőbeli támogatási intézkedések tekintetében való kijelölésének lehetőségét, ideértve az általános program formájában megvalósuló intézkedéseket is.